**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.09.2019, ora 08.00 – 19.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.09.2019, ora 7.00**

**RÂURI**

**Debitele au fost, în general, staționare,** exceptând râurile din bazinele superioare ale Vișeului, Izei, Lăpușului și Someșului, unde au fost în scădere ușoară.

Mici creşteri de niveluri şi debite ca urmare a precipitaţiilor slabe căzute în interval s-au înregistrat pe unele râuri mici din zona montană din sudul, centrul și estul țării.

 Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Tur, Lăpuș, Bistra, Bârzava, Cerna, Siret, Suceava, Tazlău, Putna, Bârlad, Sitna şi Jijia, pe cursul superior al Crasnei, pe cursurile inferioare ale Timișului și Carașului, pe unii afluenți ai Someșului (Ilișua, Lonea, Fizeș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei)..

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, staționare,** exceptând unele râuri din Dobrogea, în special din județul Constanța, unde vor fi în creștere, ca urmare a precipitațiilor prevăzute.

 Sunt posibile creşteri de niveluri şi debite pe unele râuri mici din nordul țării și zonele de munte, ca urmare a precipitaţiilor slabe prevăzute.

 Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 18.09 – 19.09.2019 a fost în scădere, având valoarea de 3100 m3/s, sub media multianuală a lunii septembrie (3800 m3/s).

 În aval de Porţile de Fier debitele au fost în scădere pe sectorul Gruia-Calafat și în creștere pe sectorul Bechet-Tulcea.

**Debitul la intrarea în ţară** (secţiunea Baziaş) va fi în scădere (2900 m3/s).

În aval de Porţile de Fier, debitele vor fi în scădere pe sectorul Gruia – Bechet şi în creștere pe sectorul Corabia – Tulcea.

**2.** **Situaţia meteorologică în intervalul 18.09.2019, ora 08.00 –19.09.2019, ora 06.00**

**În ţară,** vremea a fost răcoroasă în regiunile vestice, centrale și nordice și apropiată de normal în rest. Cerul a fost variabil, cu înnorări temporare în sud-vestul, sudul și estul teritoriului și a plouat slab, local în Banat și izolat în Moldova, Transilvania, Oltenia, Muntenia și la munte. La altitudini de peste 2000 m precipitațiile au fost trecător și sub formă de lapoviță și măzăriche. Vântul a prezentat intensificări, îndeosebi în prima parte a zilei, în zonele montane, mai ales pe creste, cu rafale de peste 90...100 km/h, dar local și temporar și în regiunile centrale, sudice și nordice (în general cu rafale de 50...60 km/h). Temperaturile maxime, mai coborâte față de ziua precedentă în cea mai mare parte a țării, cu precădere în sud-vest, unde abaterile termice au fost de până la 12 grade, s-au situat între 15 grade la Ocna Șugatag, Toplița și Joseni și 31 de grade la Mangalia. La ora 06.00, se înregistrau valori termice cuprinse între -4 grade la Joseni și 19 grade la Mangalia. Cu totul izolat în depresiunile din estul Transilvaniei a fost brumă*.*

***OBSERVAȚII:*** *de ieri de la ora 06.00, au fost în vigoare 9 atenționări cod galben pentru fenomene meteorologice periculoase imediate, emise după cum urmează: 3 de SRPV Bacău, câte 2 de SRPV Sibiu și SRPV Craiova și câte 1 de SRPV Timișoara și SRPV Constanța.*

**La Bucureşti,** deși vremea s-a răcit față de ziua precedentă, valorile termice diurne s-au situat ușor peste mediile climatologice ale perioadei. Cerul a prezentat înnorări temporare, iar vântul a suflat slab și moderat, cu intensificări de scurtă durată în orele amiezii. Temperatura maximă a fost de 28 de grade la Afumați și Filaret și 29 de grade la Băneasa, iar la ora 06.00, se înregistrau 13 grade la Afumați și Băneasa și 14 grade la Filaret.

**3. Prognoza meteorologică în intervalul 19.09.2019, ora 08.00 –20.09.2019, ora 08.00**

**În ţară,** vremea va fi răcoroasă, mai ales dimineața și noaptea. Cerul va avea înnorări în regiunile sudice, sud-estice, dar și în extremitatea nordică a teritoriului. În Dobrogea va ploua pe arii extinse, în general moderat cantitativ, iar în sudul Munteniei și al Olteniei, în Maramureș și în nordul Moldovei doar pe spații restrânse vor fi ploi slabe. În zona montană vor fi înnorări temporare, izolat va ploua, iar la peste 1900 m altitudine trecător vor fi și precipitații sub formă de lapoviță și ninsoare. Vântul va sufla slab și moderat, cu unele intensificări pe creste. Temperaturile maxime se vor încadra între 14 și 22 de grade, iar cele minime între 3 și 13 grade, mai coborâte spre -1...0 grade în depresiuni, unde vor fi condiții de brumă.

**La Bucureşti,** vremea va deveni răcoroasă; temperatura maximă va fi de 19...20 de grade, iar cea minimă de 10...11 grade. Cerul va avea înnorări în cea mai mare parte a intervalului, iar vântul va sufla slab până la moderat.

 ***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 17.09.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**ARBDD** revine cu informaţii despre **incendiul de vegetaţie uscată, din cauze necunoscute, izbucnit la 14.09.19, ora 15.00, în zona Districtului ecologic Maliuc Crişan, între canal Stipoc şi Canal Caţavaia, judeţul Tulcea, extravilanul loc. Mila 23, pe un teren cu mirişte, de pe care s-a recoltat grâu.** Un agent de la ARBDD s-a deplasat în teren pentru a urmări evoluţia incendiului. **Incendiul s-a stins de la sine, fiind în zonă inundabilă, la 16.09.19, ora 11.15.** Suprafaţa afectată de incendiu a fost de 18 ha de stuf, papură şi vegetaţie ierboasă.

**Garda Forestiera Rm. Vâlcea,** informează despre **un incendiu de litieră izbucnit la 16.09.19, ora 13.30, care a afectat 0,95 ha de litieră, în zona de câmpie, loc. Listeava, jud Dolj, aparţinând de DS Dolj, OS Sadova, stins la ora 20.00,** de o echipă formată din 2 lucratori silvici, 3 pompieri militari, 3 pompieri civili, 5 cetăţeni, cu o autospecială de pompieri.

 **3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.09.2019 - 18.09.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**S.N. Nuclearelectrica SA** -SNN anunţă că în dimineaţa de 18.09.19, unitatea 1 CNE Cernavodă, din judeţul Constanţa, a fost oprită controlat pentru efectuarea unor lucrări de remediere la un parametru de proces, fără niciun impact asupra personalului, mediului şi populaţiei.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.